VDSS Sklep Psp 184/2025
Sodna praksa Višjega delovnega in socialnega sodišča, 2025-10-29

Edo Škrabec (preds.), mag. Lilijana Strban (poroč.), mag. Biserka Kogej Dmitrovič

zavrženje tožbe kot prepozne - potek roka za vložitev revizije - predhoden preizkus tožbe - začetek teka roka

Pravočasnost tožbe je v socialnem sporu procesna predpostavka, ki mora biti podana za vsebinsko obravnavanje tožbe. Tožba je pravočasna, če je skladno z določbo 72. člena ZDSS-1 vložena v roku 30 dni od vročitve dokončne odločbe, ki se s tožbo izpodbija. Gre za procesni predpostavki, ki morata biti podani, da je socialni spor dopusten. Določbo 72. člena ZDSS-1 je pri predhodnem preizkusu tožbe potrebno uporabiti v povezavi z določbo 75. člena ZDSS-1. Na rok 30 dni pazi sodišče po uradni dolžnosti.

I. Pritožba se zavrne in se potrdi izpodbijani sklep sodišča prve stopnje.

II. Tožnik sam nosi svoje stroške pritožbe.

1. Sodišče prve stopnje je z izpodbijanim sklepom zavrglo tožbo z dne 5. 7. 2024.

2. Zoper tak sklep se pritožuje tožnik, saj meni, da je nedopustno, da se po več kot letu dni po zamenjavi sodnika ugotovi, da je tožba prepozna in s tem izgubi vse pravice iz sodnega varstva. Predlaga, da se pritožba šteje kot ponovna vložitev tožbe z istim zahtevkom. Vztraja pri nadaljevanju začetega postopka, v primeru zavrženja pa zahteva plačilo nastalih stroškov v višini 484,00 EUR od 5. 7. 2024 dalje z obrestmi.

4. Pritožbeno sodišče je sklep sodišča prve stopnje preizkusilo v okviru pritožbenih navedb in razlogov, na katere pazi po uradni dolžnosti v skladu z drugim odstavkom 350. člena v zvezi s 366. členom ZPP. V okviru navedenega preizkusa ugotavlja, da je sodišče prve stopnje pravilno in popolno ugotovilo dejansko stanje in tožbo zakonito zavrglo, pri čemer ni storilo absolutno bistvenih kršitev določb pravdnega postopka, na katere pazi sodišče po uradni dolžnosti.

5. Sodišče je v 4. točki obrazložitve pojasnilo, da je prišlo do predodelitve novemu predsedniku senata. Le-ta je skladno s prvim odstavkom 274. člena ZPP ob predhodnem preizkusu tožbe izdal sklep, s katerim je tožbo zavrgel, ker je ugotovil, da je s posebnimi predpisi določen rok za tožbo, tožba pa je bila vložena prepozno.

6. Pravočasnost tožbe je v socialnem sporu procesna predpostavka, ki mora biti podana za vsebinsko obravnavanje tožbe. Tožba je pravočasna, če je skladno z določbo 72. člena ZDSS-1 vložena v roku 30 dni od vročitve dokončne odločbe, ki se s tožbo izpodbija. Gre za procesni predpostavki, ki morata biti podani, da je socialni spor dopusten. Določbo 72. člena ZDSS-1 je pri predhodnem preizkusu tožbe potrebno uporabiti v povezavi z določbo 75. člena ZDSS-1. Na rok 30 dni pazi sodišče po uradni dolžnosti. Pri dnevnih rokih, kot je to rok iz 72. člena ZDSS-1 se dan vročitve sodnega pisanja, v tem sporu 4. 6. 2024, ne šteje v rok, ampak se vzame kot začetek roka naslednji dan (drugi odstavek 111. člena ZPP), konča pa se, ko izteče 30 dni. Sodišče je v 3. točki obrazložitve pravilno ugotovilo, da je tožnik tožbo v nasprotju s pravilnim pravnim poukom vložil 5. 7. 2024, pri čemer se šteje dan oddaje na pošto za dan izročitve sodišču, na katero je naslovljena (drugi odstavek 112. člena ZPP).

7. Upoštevajoč obrazloženo je pravilna odločitev sodišča, ki je zaradi poteka 30 dnevnega zakonsko določenega roka za vložitev tožbe, tožbo z dne 5. 7. 2024, zavrglo. V skladu s 353. in 365. členom ZPP je potrebno pritožbo zavrniti in potrditi sklep sodišča prve stopnje.

8. Odločitev o stroških pritožbenega postopka, ki jih je tožnik smiselno zahteval, temelji na določbah prvega odstavka 165. in 154. člena ZPP, saj tožnik s pritožbo ni uspel.

Zakon o delovnih in socialnih sodiščih (2004) - ZDSS-1  - člen 72, 75

Zakon o pravdnem postopku (1999) - ZPP  - člen 111, 111/2, 112, 112/3, 274, 274/1

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.